b'\n_START_ARTICLE_\nRegztukas\n_START_PARAGRAPH_\nRegztukas, regztis, tinklelis (rus. a\xd0\xb2\xd0\xbe\xd1\x81\xd1\x8c\xd0\xba\xd0\xb0, \xd1\x81\xd0\xb5\xd1\x82\xd0\xba\xd0\xb0)\xc2\xa0\xe2\x80\x93 tinklelio pavidalo krep\xc5\xa1elis pirkiniams, nupintas i\xc5\xa1 tvirtos virvel\xc4\x97s. Paprastai naudotas pirkiniams i\xc5\xa1 parduotuv\xc4\x97s parsine\xc5\xa1ti. Tu\xc5\xa1\xc4\x8dias regztukas u\xc5\xbeima labai ma\xc5\xbeai vietos, telpa \xc4\xaf rankinuk\xc4\x85, portfel\xc4\xaf ar ki\xc5\xa1en\xc4\x99. TSRS laikais \xc5\xbemon\xc4\x97s da\xc5\xbenai nuolat su savimi ne\xc5\xa1iodavosi regztukus, nes \xc4\xaf juos d\xc4\x97davo pirkinius, kuri\xc5\xb3 aptikdavo per piet\xc5\xb3 pertrauk\xc4\x85 ar po darbo gr\xc4\xaf\xc5\xbedami namo. Tuo metu parduotuv\xc4\x97se neb\xc5\xabdavo veltui dalijam\xc5\xb3 ar perkam\xc5\xb3 plastikini\xc5\xb3 pirkini\xc5\xb3 mai\xc5\xa1eli\xc5\xb3, juos pavaduodavo regztukai._NEWLINE_Regztukai pla\xc4\x8diai naudoti Taryb\xc5\xb3 S\xc4\x85jungoje, tarp j\xc5\xb3 ir Lietuvoje. Dabar jie i\xc5\xa1nyk\xc4\x99, juos i\xc5\xa1st\xc5\xabm\xc4\x97 plastikiniai pirkini\xc5\xb3 mai\xc5\xa1eliai._NEWLINE_Regztuk\xc5\xb3 virvelin\xc4\x97s rankenos da\xc5\xbenai b\xc5\xabdavo pastorintos u\xc5\xbemautu guminiu ar plastikiniu vamzdeliu, kad sunkiai prikrauto regztuko rankenos ne\xc4\xafsir\xc4\x97\xc5\xbet\xc5\xb3 \xc4\xaf deln\xc4\x85. Naudojant regztukus b\xc5\xabdavo naudingas specialus pakabinimo kabliukas, kuris leisdavo regztuk\xc4\x85 pakabinti ant stalo kra\xc5\xa1to ar ant vamzd\xc5\xbeio visuomeniniame transporte, u\xc5\xbe kurio laikomasi. Tai buvo svarbu, nes ant \xc5\xbeem\xc4\x97s pad\xc4\x97jus regztuk\xc4\x85 jis ir jame esantys pirkiniai gal\xc4\x97davo i\xc5\xa1sipurvinti, o patys pirkiniai i\xc5\xa1virsti, nes regztukas neturi savo formos.\n_START_SECTION_\nI\xc5\xa1radimas\n_START_PARAGRAPH_\nRegztukai buvo i\xc5\xa1rasti \xc4\x8cekijoje apie 1920\xc2\xa0m. Vavr\xc5\xbeinas Kr\xc4\x8dilas (\xc4\x8dek. Vav\xc5\x99\xc3\xadn Kr\xc4\x8dil) gamino plauk\xc5\xb3 tinklelius. Dingus j\xc5\xb3 paklausai jis prid\xc4\x97jo rankenas ir taip atsirado regztukai, kurie netrukus tapo populiar\xc5\xabs.'